Kubłanske prašenja zaběrachu centralne městno w lětušej rozprawje społnomócnjeneje za serbske naležnosće Anny Kosacojc-Kozeloweje tele dny před zhromadźiznu Choćebuskich měšćanskich zapósłancow. Nastupajo Serbski sejm nawjaza wona na słowa wyšeho měšćanosty Holgera Kelcha (CDU).
Choćebuz (SN/at). Serbske kubłanske naležnosće wužadachu sej w minjenym lěće wobšěrne dźěło. Kaž Anna Kosacojc-Kozelowa rozprawješe, njewotpowěduje tuchwilu předležacy naćisk noweho postajenja wo serbskich šulach w Braniborskej wobzamknjenju měšćanskeho parlamenta wot měrca 2017. Za to pak ma kraj trěbny cyłkowny ramik wutworić, „ma-li so serbske šulske kubłanje hišće lěpje radźić“. Wona wučerkam a wučerjam w serbskim wobłuku wobkrući, „zo wšědnje enormne dźěło wukonjeja, za kotrež maja so wobłukowe wuměnjenja polěpšić“. Porokowała je rjadowanje wo minimalnej šulerskej ličbje w přiłoze 1 zarjadniskich předpisow k organizaciji wučby, „to so wotpohladej wobzamknjenja měšćanskich zapósłancow spřećiwja“.
szl_Latn szl_Latn